કહેવાનો મતલબ એટલો જ કે ગુજરાતી ગીતો હાલ ટ્રેન્ડમાં છે. હજુ ત્રણ વર્ષ પહેલાં સુધી ગુજરાતી, એમાં પણ બિનફિલ્મી ગુજરાતી ગીતો જે-તે પ્રદેશ પૂરતાં જ મર્યાદિત રહેતાં હતાં ત્યારે આજે આ ગીતોને કારણે ભાષા, બોલીના સીમાડા તૂટતાં જોવા મળે છે. અગાઉ બીબાંઢાળ ગીતો, પ્રત્યાયનના મર્યાદિત સાધનો, સીમિત ટૅક્નોલોજી, ટૂંકું બજેટ અને નબળી ગુણવત્તાના વીડિયોને કારણે લોકોએ વીડિયો ગીતોથી મોં ફેરવી લીધું હતું. જેથી ડીવીડીના વેચાણ પર જ નભતી સંગીત કંપનીઓની આવકમાં મસમોટો ઘટાડો થયો હતો. પરિણામે અનેક સંગીત કંપનીઓ નાદારીના સ્તરે આવી પડી હતી. આ બધામાં જોકે કેટલાક એવા લોકો પણ હતા જે બદલાતા ટ્રેન્ડને પારખીને યોગ્ય તકની રાહ જોતા હતા. આમાં બે કંપનીઓ મોખરે હતી. એક અમદાવાદની રાઘવ ડિજિટલ અને બીજી જૂનાગઢની સ્ટુડિયો સરસ્વતી. રહસ્ય એ છે કે સ્ટોરીની શરૃઆતમાં આપેલાં ટોપટેન ગીતો આ બે જ કંપનીઓના ફળદ્રુપ ભેજાની ઊપજ છે!